Коми Республикаын водзö кутасны нуöдны удж, медым отсавны Великöй Отечественнöй войнаса ветеранъяслы сiйö сьöм тшöт весьтö, мый лоö чукöртöма «Ми – Ыджыд Вермöмлöн наследникъяс» бур вöчан марафон дырйи.

К.Ромаданов шуис марафонсö «вöвлытöмторйöн да зэв бур мероприятие­öн» да висьталiс: «Миянлы быть колö водзö отсавны ветеранъяслы, кодъяслы тайö отсöгыс ёна колö». Юралысьöс вежысь торйöн аттьöалiс Ветеранъяслысь республиканскöй сöветöс, кодi «стрöга видзöдö сьöм чукöртöм бöрся да марафонлöн быд тшупöдын сьöм видзöм вöсна, мый вöсна тайö могсö бура лои пöртöма олöмö.

«Ыджыд Вермöм» оргкомитетö пырысьяс кывкöрталiсны, кыдзи лоис збыльмöдöма 2010 во вылö «Ыджыд Вермöм» республиканскöй котыртан комитетса планысь мероприятиеяс. Кыдзи вöлi шуöма заседание вылын, плансö ставнас тырвыйö пöртöма олöмö, патриотическöй да десантнöй сьыланкыв конкурсысь кындзи. Афганистанса ветеранъяслöн республиканскöй союзса веськöдлысь Пётр Байдалöн висьталöм серти, тайö республиканскöй мероприятиесö эз ло нуöдöма сьöм абутöм вöсна. Константин Ромаданов стöчмöдiс: «Тайö лоис мероприятие кывкутысьяслöн абу бура уджалöм вöсна: Афганистанса ветеранъяслöн республиканскöй союзлöн да Коми Республикаса культура министерствол­öн. Кöсйöмыс кö вöлi, сьöмсö позис аддзыны».

Заседание помын вöлi вынсьöдöма 2011 во вылö «Ыджыд Вермöм» республиканскöй котыртан комитетлысь уджалан план.